b'\n_START_ARTICLE_\nPangar\xc3\xa9\n_START_PARAGRAPH_\nEl pelatge pangar\xc3\xa9 \xc3\xa9s una varietat de pelatge dels cavalls que es caracteritza per la tonalitat m\xc3\xa9s clara dels p\xc3\xa8ls en la zona ventral. A efectes pr\xc3\xa0ctics \xc3\xa9s possible imaginar un patr\xc3\xb3 modificador gen\xc3\xa8ric que actu\xc3\xaf sobre qualsevol pelatge de forma que la zona ventral i altres (el musell en particular) esdevinguin d\'una tonalitat m\xc3\xa9s clara que la tonalitat "general" del pelatge. (La tonalitat general dels pelatges b\xc3\xa0sics \xc3\xa9s uniforme, i en el cas de pelatges tacats o ruans, per exemple, per tonalitat "general" cal entendre la que es pot observar a dist\xc3\xa0ncia o la de les \xc3\xa0rees fosques).\n_START_SECTION_\nEl terme "pangar\xc3\xa9"\n_START_PARAGRAPH_\nEmilio Solanet, en la seva obra "Pelajes criollos", indica que "pangar\xc3\xa9" \xc3\xa9s una paraula brasilera de Rio Grande do Sul. L\'adjectiu fou adoptat per la terminologia argentina de pelatges i despr\xc3\xa9s incorporat al l\xc3\xa8xic de colors equins en angl\xc3\xa8s.\n_START_SECTION_\nAspecte exterior\n_START_PARAGRAPH_\nA m\xc3\xa9s de la zona ventral, les \xc3\xa0rees del voltant dels ulls, la zona del musell i les parts interiors de les potes per sota de la cua mostren una tonalitat m\xc3\xa9s clara que la tonalitat general. Des del punt de vista quantitatiu, hi ha cavalls pangar\xc3\xa9 amb tonalitats molt contrastades i d\'altres amb contrast imperceptible. En termes absoluts el color de la tonalitat m\xc3\xa9s clara varia des d\'un blanc trencat fins a tons m\xc3\xa9s foscos.\n_START_SECTION_\nFreq\xc3\xbc\xc3\xa8ncia\n_START_PARAGRAPH_\nEntre les esp\xc3\xa8cies dom\xc3\xa8stiques de cavalls, en les races Haflinger, belga de tir, poni Exmoor i poni Fjord els pelatges pangar\xc3\xa9 s\xc3\xb3n relativament habituals. Tamb\xc3\xa9 \xc3\xa9s important la seva pres\xc3\xa8ncia en els mustangs i els cavalls criollos. Els cavalls de Prewalski, els onagres, els kiangs i els ases salvatges africans s\xc3\xb3n normalment pangar\xc3\xa9s. L\'ase catal\xc3\xa0, negre amb la panxa blanca i musell blanc, \xc3\xa9s de pelatge pangar\xc3\xa9.\n_START_SECTION_\nCauses gen\xc3\xa8tiques\n_START_PARAGRAPH_\nNo es coneixen les causes gen\xc3\xa8tiques dels pelatges pangar\xc3\xa9. Els pelatges dels cavalls i dels ases s\xc3\xb3n diferents. Probablement els mecanismes del modificador pangar\xc3\xa9 tamb\xc3\xa9 seran diferents en les dues esp\xc3\xa8cies.\n_START_SECTION_\nCultura popular\n_START_PARAGRAPH_\nHi ha un tango de Carlos Gardel amb el t\xc3\xadtol de "El pangar\xc3\xa9".'